Atsižvelgdamos į FLEGT reglamento 7 straipsnio 1 dalį, visos valstybės narės paskyrė kompetentingą (-as) instituciją (-as) , taip pat visos ataskaitas pateikusios valstybės narės, išskyrus vieną (Portugaliją), pateikė informaciją apie priimtą teisės aktą, kuriuo paskiriamos kompetentingos institucijos.

FLEGT reglamente reikalaujama, kad valstybės narės paskirtų kompetentingą (-as) instituciją (-as) ir nustatytų veiksmingas, proporcingas ir atgrasančias sankcijas, skirtas reglamento vykdymui užtikrinti.

Importuoti kiekiai

Valstybės narės pateikė duomenis apie 2018 m. faktiškai importuotos medienos ir medienos produktų kiekius (t. y. muitinės įformintus kiekius), taip pat atitinkamus kiekius pagal FLEGT licencijas, kurias gavo ir patvirtino kompetentingos institucijos. 2018 m. pranešta apie daugiau kaip 694 mln. kg medienos ir medienos produktų pagal patvirtintas FLEGT licencijas, o ES muitinės įformino daugiau kaip 2 993 mln. kg su FLEGT licencija importuotos medienos ir medienos produktų, (2 pav.), iš jų 2 470 mln. kg sudarė miegamųjų baldai (SS 9403.50), apie kuriuos pranešė Jungtinė Karalystė. Tai dvigubai daugiau nei to paties SS kodo prekių kiekis, nurodytas kompetentingos institucijos patvirtintose FLEGT licencijose. Dėl šių skaičių teirautasi Jungtinės Karalystės, tačiau ji nepateikė jokio paaiškinimo. Remiantis muitinių duomenimis, pagrindiniai su FLEGT licencija importuotų produktų tipai pagal svorį buvo miegamųjų baldai (SS 9403.50), kurių svoris siekė beveik 2 472 mln. kg ir kurie sudarė 83 proc. importuotų produktų, rašomasis popierius (SS 4802), kiti baldai (SS 9403.60 ir 9401), statybiniai stalių ir dailidžių gaminiai (SS 4418), fanera, faneruoti skydai ir panaši sluoksniuotoji mediena (SS 4412) ir ištisai profiliuota mediena (SS 4409) (2018 m. su FLEGT licencija importuotų produktų SS kodai išvardyti A priede). Pagrindinės šiuos produktus importavusios valstybės narės – Jungtinė Karalystė, Vokietija ir Nyderlandai.

Kai kurios valstybės narės taip pat pranešė apie importą, kai pagal SS kodus nebūtų reikėję FLEGT licencijos (įskaitant kai kuriuos kodus, pagal kuriuos reikia patikrintos teisinės licencijos („V-legal“). Šis importas susijęs 2099 muitinės įrašais ir apėmė iš viso 1,35 mln. kg medienos produktų. Tai iš dalies gali būti susiję su prekių perklasifikavimu ES muitinėse.

FLEGT licencijose nurodyti kiekiai ir muitinių nurodyti kiekiai gali nesutapti (2 pav.) dėl šių priežasčių: trūkstamų muitinės duomenų ir skirtingos nacionalinių duomenų rinkinių kokybės; prekių perklasifikavimo muitinėse, priskiriant kitus SS kodus; gautų, bet muitinės dar neįformintų licencijų; nevienodo nurodytus SS kodus sudarančių skaitmenų skaičiaus; kiekio, išreikšto skirtingais matavimo vienetais.

Importuoti taksonai

Informacija apie tai, kurių taksonų mediena, importuota su patvirtintomis FLEGT licencijomis, prekiaujama, buvo pateikta 84,6 proc. atvejų. Tokios rūšies informacijos nepateikė Nyderlandai, kuriems tenka 107 mln. kg medienos, importuotos su patvirtintomis FLEGT licencijomis. Be to, nenurodydamos taksonų, informaciją apie daugiau nei 32 000 kg medienos, importuotos su patvirtintomis FLEGT licencijomis, pateikė Čekija, Italija, Prancūzija ir Švedija.

2018 m. buvo pranešta apie iš viso 204 įvairias medienos rūšis ir 80 aukštesnių taksonų (pvz., genčių), nurodytų patvirtintose FLEGT licencijose (t. y. 235,5 mln. kg atskirų taksonų siuntų), ir dar apie 351,7 mln. kg mišrių taksonų siuntų. Tais atvejais, kai buvo nurodyti konkretūs taksonai, pagal svorį daugiausia buvo prekiaujama Acacia mangium (plačialapės akacijos), Shorea spp. (šorėjos) ir Tectona grandis (didžiojo tikmedžio) mediena.

FLEGT licencijų tvarkymas

21 valstybė narė tvarkė FLEGT licencijas naudodamosi sistema FLEGIT/TRACES, o 7 valstybės narės naudojosi nacionalinėmis sistemomis. Iš sistemą FLEGIT/TRACES naudojančios 21 valstybės narės 14 valstybių narių pranešė, kad ją naudoja ir kompetentinga institucija, ir muitinė, 5 valstybės narės pranešė, kad ją naudoja tik kompetentinga institucija, o 2 valstybės narės pranešė, kad ją naudoja tik muitinė. Valstybės narės taip pat pateikė informaciją apie formatą, kuriuo buvo pateiktos FLEGT licencijos; 14 valstybių narių pranešė, kad FLEGT licencijas gavo daugiau nei vienu formatu. Iš viso 18 valstybių narių pranešė, kad buvo pateiktos rašytinės licencijos, 18 nurodė, kad licencijos buvo pateiktos per sistemą FLEGIT/TRACES, 5 – elektroniniu paštu ir 2 – per nacionalines elektronines sistemas.

Dienų, per kurias valstybės narės apdoroja licencijas, skaičius galėtų būti analizuojamas pagal 24 valstybių narių duomenis; 53 proc. licencijų kompetentinga institucija patvirtino tą pačią dieną arba kitą dieną po gavimo, daugiau kaip 66 proc. atvejų licencijos buvo patvirtintos per 3 dienas, o 97 proc. atvejų – per 21 dieną.

**

2 pav. 2018 m. į ES su patvirtintomis FLEGT licencijomis importuotų ir muitinės įformintų pagrindinių grupių produktų kiekiai pagal SS kodą* (išskyrus SS 9403.50**) ir svorį (kg)***. (Rumunijos pateikti licencijų duomenys negalėjo būti įtraukti. Italija ir Rumunija nepateikė muitinės duomenų, o Graikijos pateikti duomenys buvo neišsamūs.) * Kai įmanoma, įrašomi 6 skaitmenų SS kodai; 4 skaitmenų SS kodais žymima tik prekyba, apie kurią valstybės narės pranešė 4 skaitmenų lygmeniu. ** Siekiant palengvinti duomenų vaizdavimą, į šį skaičių nebuvo įtraukta 2 472 mln. kg SS 9403.50 produktų, nurodytų valstybių narių muitinių duomenyse, nes tas kiekis kelis kartus didesnis nei likusieji duomenys. Dėl Jungtinės Karalystės muitinės įforminto 2 472 mln. kg SS 9403.50 produktų kiekio jai buvo pateikta užklausa, nes šie duomenys nebuvo pakankamai atspindėti licencijose, tačiau Jungtinė Karalystė nepateikė jokio paaiškinimo. *** Kiekis pagal svorį buvo nurodytas > 99 proc. patvirtintų FLEGT licencijų ir 97 proc. muitinės duomenų ir tai gali neatspindėti visos prekybos. Pažymėtina, kad dėl to, jog muitinė nurodė mažesnio skaičiaus produktų duomenis pagal svorį ir didesnio skaičiaus produktų – pagal tūrį (m3) arba vienetų skaičių, FLEGT licencijose ir muitinės nurodyti kiekiai pagal svorį nėra visiškai palyginami.

2.3Tolesnis FLEGT licencijų ir siuntų tikrinimas

Pagal FLEGT reglamento 5 straipsnio 4 dalį kompetentingos institucijos sprendžia, ar reikia toliau tikrinti siuntas taikant rizika pagrįstą metodą. 21 valstybėje narėje yra įtvirtintos nuostatos, pagal kurias numatoma toliau tikrinti FLEGT licencijas, o 22 valstybėse narėse numatoma toliau tikrinti FLEGT siuntas (B priedo 1 ir 2 lentelės). 2018 m. buvo papildomai patikrintos iš viso 1 782 FLEGT licencijos (pavyzdžiui, dėl tolesnio tikrinimo kreipiantis į LIU, Indonezijos licencijų informacijos skyrių); patikrinimus atliko 19 valstybių narių. Be to, Nyderlandai pranešė, kad papildomi patikrinimai vykdomi kasdien, bet patikrinimų skaičius neregistruojamas siekiant sumažinti administracinę naštą.

Valstybės narės pateikė informaciją apie taikomus įvairius rizikos kriterijus, pagal kuriuos nustatoma, ar reikia atlikti papildomą FLEGT licencijos ar siuntos tikrinimą, įskaitant atvejus, kai nesutampa FLEGT licencijoje ir kituose dokumentuose pateikiama informacija (B priedo 1 ir 2 lentelės). 17 valstybių narių pranešė, kad tikrindamos iš veiklos vykdytojų gautas FLEGT licencijas naudoja Indonezijos medienos teisėtumo informacijos sistemą SILK; iš jų keturios valstybės narės pranešė, kad naudoja SILK retkarčiais.

2018 m. 18 valstybių narių atliko iš viso 265 fizinius su FLEGT licencijomis importuotų siuntų patikrinimus ir 94 proc. atvejų siuntos atitiko FLEGT licencijoje nurodytus duomenis.

2.4Nuostatos dėl nuobaudų

FLEGT reglamento 5 straipsnio 8 dalyje numatyta, kad [k]iekviena valstybė narė nustato sankcijas, taikomas pažeidus šio reglamento nuostatas. Tokios sankcijos turi būti veiksmingos, proporcingos ir atgrasančios. 17 valstybių narių yra patvirtinusios nuostatas dėl administracinių baudų, 17 – dėl baudžiamųjų nuobaudų, 20 – dėl laisvės atėmimo, 7 – dėl leidimo prekiauti sustabdymo ir 9 – dėl pranešimų apie taisomųjų veiksmų inicijavimą arba įspėjamųjų raštų. Galimos didžiausios laisvės atėmimo bausmės yra nuo 1 mėnesio iki 15 metų (15 valstybių narių pranešė apie didžiausią galimą 1–5 metų laisvės atėmimo bausmę).